ตลท.เผยปีนี้ บจ.เอ็มเอไอระดมทุนสูงสุดในรอบ12 ปี
ผู้บริหารตลท. คาดปีนี้ บจ.ในตลาดหลักทรัพย์เอ็มเอไอใช้ช่องทางตลาดทุนระดมทุนถึง 2,500 ล้านบาท เทียบกับหลายปีก่อนเฉลี่ยที่หลักกว่า 1,000 ล้านเท่านั้น
17 พ.ย. 2553

ผู้บริหารตลท. คาดปีนี้ บจ.ในตลาดหลักทรัพย์เอ็มเอไอใช้ช่องทางตลาดทุนระดมทุนถึง 2,500 ล้านบาท เทียบกับหลายปีก่อนเฉลี่ยที่หลักกว่า 1,000 ล้านเท่านั้น 
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย เปิดเผยว่า ปีนี้จะเป็นปีที่บริษัทจดทะเบียน (บจ.) ในตลาดหลักทรัพย์เอ็มเอไอมีการใช้ตลาดทุนในการระดมทุนมากถึง 2,500 ล้านบาท ซึ่งเป็นมูลค่ามากที่สุดนับตั้งแต่มีการจัดตั้งตลาดหลักทรัพย์เอ็มเอไอ 12 ปีที่ผ่านมา เพราะก่อนหน้านี้แต่ละปีจะมีมูลค่าการระดมทุนเฉลี่ยที่กว่า 1,000 ล้านบาท เท่านั้น
อย่างไรก็ดี ปัจจุบัน บจ.ในตลาดหลักทรัพย์เอ็มเอไอมีมูลค่าการระดมทุนอยู่ที่กว่า 2,000 ล้านบาท ซึ่งมีแนวโน้มว่าจะถึงเป้าหมายที่ 2,500 ล้านบาทได้ เพราะช่วงที่เหลือของปียังมีหุ้นที่เตรียมเสนอขายให้กับประชาชนเป็นครั้งแรก (ไอพีโอ) ที่จะเข้ามาระดมทุนอีก 2 บริษัทคือ บริษัท เออาร์ไอพี และบริษัท ผลธัญญะ อีกทั้งยังรอลุ้นอีก 1 บริษัทว่าจะทันเข้ามาระดมทุนปีนี้หรือไม่
นายชนิตร กล่าวต่อว่า เหตุที่บจ.มีการระมดทุนมากขึ้น เพราะบริษัทขนาดเล็กมีช่องทางและรู้จักใช้ตลาดทุนในการขยายการลงทุนมากขึ้น ประกอบกับภาวะโดยรวมตลาดหลักทรัพย์เอ็มเอไอก็มีการปรับตัวดีขึ้นในทุกด้าน ตั้งแต่ดัชนีปรับขึ้นมาแล้ว 23 % มูลค่าหลักทรัพย์ตามราคาตลาด (มาร์เก็ตแคป) เพิ่มขึ้น 35 % ราคาปิดกำไรสุทธิต่อหุ้น (พี/อี) เพิ่มขึ้นเป็น 21-22 เท่า 
ทั้งนี้ ปัจจุบัน บจ.ในตลาดหลักทรัพย์เอ็มเอไอ มีทั้งหมด 65บริษัท และ ใบสำคัญแสดงสิทธิ (วอร์แรนต์) 17 บริษัท